
Schimbarea relaţiilor de putere pe plan internaţional continuă să reprezinte unul dintre cele 
mai arzătoare subiecte pe agenda relațiilor internaţionale şi studiilor de securitate. Problemele 
economiei occidentale, din 2007/2008 încoace, în contrast aparent cu dinamismul unei bune părți 
a omenirii, au încurajat un val de pesimism. În Marele declin, celebrul istoric britanic Niall 
Ferguson îşi propune să ofere un diagnostic, accentuând impactul trăsăturilor instituționale 


vestice. 


Niall Ferguson, Marele declin. Cum decad 
instituţiile şi mor economiile, Editura Polirom, 
laşi, 2014, 176 p. 


Ideea declinului Occidentului a revenit în 
atenţia publicului în ultimii ani, odată cu 
controversele legate de intervenţia din Irak şi 
cu disputele americane referitoare la datorie şi 
buget. Criticată ca o formulă ideologică”, tema 
şi-a exercitat în continuare influența în 
dezbaterile academice şi politice. Niall 
Ferguson şi-a propus să ofere o explicație de 
inspirație liberală a acestui subiect. 

Istoricul britanic s-a consacrat cu o serie 
de lucrări dedicate Primului Război Mondial şi 
istoriei financiare şi a devenit popular prin 
lucrări şi prelegeri, despre teme diverse, de la 
cele economice la ascensiunea Vestului’. 
Aceste lucrări erau, în general, optimiste, chiar 
triumfaliste în ceea ce priveşte viitorul 
civilizației occidentale. De această dată, 
autorul devine pesimist, poate în mod excesiv 
şi cu unele interpretări forțate. 

Inspirația lui Ferguson se regăseşte în 
instituţionalismul istoric, îndeosebi în lucrările 
Douglass North. Acesta din urmă a explicat 
dezvoltarea economică a statelor din Europa 
de Vest şi America de Nord prin gradul de 
deschidere al instituţiilor“. Normele şi practicile 


care garantau contractele şi încurajau inițiativa 
privată au permis acumularea de avere şi 
putere, spre deosebire de alte societăți, 
precum cele chineză sau Imperiul Otoman”. 

În Marele declin, Ferguson adaptează 
ideile lui North şi ale colaboatorilor acestuia, 
pentru a realiza un diagnostic al societăților 
occidentale contemporane, o serie de predicții 
şi unele recomandări adresate decidențţilor şi 
opiniei publice. 

Principalul argument în favoarea unui 
declin al Occidentului, mai precis al puterii 
americane îl reprezintă o combinaţie între 
creşterea datoriei publice şi o tendinţă de 
accentuare a rigidităţii instituţiilor”. Principala 
considecinţă, pe termen mediu şi lung, ar fi, în 
opinia autorului, accelerarea dezechilibrului de 
putere dintre Vest şi actori precum China sau 
Federația Rusă. Astfel, Ferguson reia o parte a 
termenilor dezbaterilor şi controverselor elitei 
de la Washington în ultimii ani. 

Declinul capabilităţilor reprezintă însă un 
concept destul de ambiguu, încărcat de valenţe 
emoţionale şi ideologice. De obicei, puterea 
are două sensuri, cel absolut sau de 
eficienţă/eficacitate în atingerea unui scop şi 
cel relativ, comparativ, în care, potrivit unor 
definiţii celebre ale lui Max Weber şi Robert 
Dahl, un actor este influenţat sau constrâns de 

altul, simplificând puțin o elaborare intelectuală 
destul de amplă . Din perspectivă socială, 
inclusiv al relaţiilor internaţionale, al doilea 
sens contează, deoarece pune în evidență 
caracterul interactiv al comportamentelor”. 

Pentru a face mai clară diferența, este 
suficient să ne imaginăm o cursă. Declinul 
relativ are loc atunci când un competitor îl 
depăşeşte pe celălalt; cel absolut, atunci când 
alergătorul îşi pierde condiţie“. Prin urmare, 
cauzele celor două fenomene pot diferi în mod 
radical, la fel şi soluţiile. Asta înseamnă că 
discuțiile despre declin nu trebuie să aibă o 
conotație atât de catastrofică cum se 
presupune deseori. 

Astfel, avem teorii ale declinului relativ 
care scot în evidență impactul dezvoltării 
economice a R. P. Chineze asupra distribuţiei 
internaţionale a capabilităţilor, potrivit căroră, 
problema este, în linii mari, controlabilă, din 
perspectivă americană, printr-o combinaţie 
între alianțe regionale, descurajare şi 
cooperare pragmatică. Lor li se alătură teorii 
mult mai pesimiste, potrivit cărora, modelul 
american de societate este în criză, din rațiuni 
instituţionale, culturale sau economice, deci şi 
în termeni absoluți. Nu în ultimul rând, 
globaliştii susțin că sistemul de state ca 


instituţie tinde să devină constrâns de 
dezvoltarea interacțiunilor mondiale de toate 
felurile’. 

Ferguson intră în a doua categorie: 


societatea americană şi Occidentul, în general 
sunt afectate de un declin absolut, pe termen 
mediu şi lung, care ar fi devenit evident în 
ultimii ani. Problema datoriilor publice este, la 
rândul său, doar o consecință a defectării 
sistemului instituțional. Principala vinovată: 
tendința de dezvoltare a politicilor sociale, care 
a crescut gradul de reglementare şi a inhibat, 
în consecință, pentru autor, capacitatea de 
inovare a indivizilor şi grupurilor "°. 

Mecanismul este destul de simplu; 
problemele instituționale angrenează creşterea 
nesustenabilă a datoriei publice, în viziunea 
istoricului britanic, având drept consecință 
stagnarea economică şi politică. În acest 
context, Occidentul devine vulnerabil. Potrivit 
metaforei cursei, competitorii săi, în primul 
rând China au ocazia de a prelua conducerea 


plutonului, amenințând securitatea Vestului. 

O mare parte a lucrării este destinată 
popularizării clasicei teze elaborate de North şi 
colaboratorii despre ascensiunea economică a 
Vestului"!. Ferguson scoate în evidenţă factori 
precum statul de drept şi beneficiile pe care 
acesta le acordă, în special în ceea ce priveşte 
garantarea contractelor şi creşterea încrederii, 
necesară  saltului economic. Consolidarea 
instituţională a avut şi alte beneficii, nu doar 
cele legate de producţie şi comerţ; de 
exemplu, Marea Britanie şi-a permis să susțină 
pe credit conflictul cu Franța napoleoniană, 
deoarece finanțiştii erau convinşi că îşi vor 
primi banii înapoi! 

Istoricul britanic sugerează existența unei 
potenţiale contradicții între statul de drept şi 
democraţii, reflectând unele idei contemporane 
referitoare la rolul expeţilor în guvernare Şi 
critica participativă la adresa acestora. El 
susține că cetățenii „pasează responsabilitate” 
plăţii datoriilor urmaşilor lor, prin sprijinirea 
extinderii politicilor sociale". Nu este însă un 
argument nou, ci una dintre criticile clasice la 
adresa statului bunăstării. 

Poate cea mai controversată idee a lui 
Ferguson se referă la respingerea popularei 
teorii care lega dereglemenitarea de criza 
financiară începută în 2007. Autorul şi-a 
asumat aici o sarcina destul de dificilă, nu doar 
din cauza spijinului public de care se bucură 
afirmaţiile contrare, ci şi pentru că acestea sunt 
destul de coerente şi au un caracter predictiv, 
fiind elaborate înaintea acestor evenimente. În 
cea mai importantă formulare, cea a lui Susan 
Strange, din anii '70, globalizarea şi eliminarea 
unor restricţii, în principal cele bancare 
adoptate după crahul din 1929, au condus la 
dezvoltarea unui „capitalism de cazino”, care 
drena banii  inflaţionişti în speculații, 
transformându-se într-o lume în sine, 
impresionantă din punct de vedere al 
capitalizării, dar în mod fundamental instabilă 
şi predispusă la panici'5 

Atitudinea faţă de reglementare nu este 
însă doar o chestiune academică, ci şi una cu 
implicaţii politice, economice şi sociale deloc 
de neglijat. Autorităţile americane şi europene 
au urmat politici diferite referitoare la acest 
subiect, după criza începută în 2007-2008, 

tema afectând şi dezbaterea publică recentă 
referitoare la acordul de liber-schimb TTIP. 
Reprezentanţiii băncilor s-au opus creşterii 
stricteții regulelor, creştere promovată de către 
o mare parte a decidențţilor UE, iar criticii de 
stânga au sprijinit demersurile respective. 

Aici, autorul inversează teza: 
reglementarea băncilor nu numai că a avut 
efecte negative, dar este chiar responsabilă de 


criză. Acestea ar fi fost responsabili de 
înclinarea spre risc a  admionistratorilor 
companiilor, deveniți funcţionari plătiți în 


funcție de marja de profit, ceea ce stimula 
speculația bursieră; au permis ascensiunea 
agenţiilor de rating; au încurajat erorile de 
politici ale băncilor centrale; au distorsionat 
piața prin politici sociale, în timp ce China a 
folosit moneda depreciată pentru a beneficia 
de boomul speculativ". Astfel, s-ar fi creat un 
climat favorabil unui nou crah bursier. 

În restul lucrării, istoricul britanic consideră 
că alte două elemente ale modelului occidental 
sunt puse sub semnul întrebării şi anume statul 
de drept şi societatea civilă. Primul este afectat 
de rolul crescând al avocaţilor şi de 
popularitatea sistemului de drept continental în 
interiorul Uniunii Europene, susține Ferguson, 
reluând idei clasice referitoare la avantaje 
dreptului comun“. Societatea civilă ar fi în 
declin, ca urma a extinderii excesive a funcţiilor 


clasice. 
Rezumând, Marele declin blamează 
problemele actuale ale Vestului pe 


îndepărtarea de statul minimal al secolului XIX. 
Implicit, autorul consideră că doar un singur 
ansamblu instituțional asigură succesul, 
exprimat în termeni de democraţie liberală şi 
de bunăstare economică. Deseori însă, 
Ferguson nu oferă însă o argumentare 
satisfăcătoare. 

Mai întăi, el preia necritic interpretarea 
instituționalismului istoric despre modernizarea 
occidentului şi evită argumentele criticilor. De 
exemplu, Pomeranz a susținut, folosind 
metoda comparativă, că principalul atuu al 
Vestului nu a constat neapărat în mai mare 
deschidere a structurilor sale politice şi 
economice, ci din într-o combinaţie de 
geografie şi resurse, care, alături de alţi factori 
comuni cu, de exemplu, societatea chineză, i-a 
permis să evite o criză de suprapopulare, la 
sfârşitul secolului XVIII şi începutul secolului 
XIX şi să inițieze Revoluţia Industrială". În 
general, este foarte greu de identificat, fie şi 


măcar cu un grad limitat de precizie, care 
dintre diversele variabile identificate de 
cercetători poate explica fenomenul respectiv, 
ținând cont de faptul că avem de-a face cu o 
dublă interpretare, în condiţii de imprecizie: a 
mărturiei documentelor şi a cauzelor 
evenimentelor. 

În al doilea rând, Ferguson nu a realizat o 
analiză comparativă a instituţiilor Statelor Unite 
şi măcar a principalilor săi competitori, cum ar 
fi China. S-ar putea ca structurile politice şi 
economice occidentale să se fi orientat mai 
mult spre stabilitate, dar un declin grav s-ar 
înregistra abia atunci când concurenţii încep să 
accelereze. Or, e greu de spus că aceştia 
reprezintă un ideal de mobilitate şi 
adaptabilitate socială, cel puţin în actualul 
context. 

De asemenea, nu este clar dacă factorii 
identificaţi de North pentru explicarea trecutului 
economic al Occidentului sunt valabili şi în 
prezent. Cauzele pot varia în funcţie de 
context, iar Ferguson evită să discute, din 
punct de vedere metodologic, abordarea 
folosită în Marele declin. Acest punct slab pare 
a-i induce tendinţa de a se referi numai la 
cazurile favorabile tezei sale, ceea ce 
reprezintă o potenţială eroare de argumentare. 

În continuare, discuţia despre 
reglementare nu tratează în mod suficient 
problema financiară, dezvoltarea pieței 
derivatelor, devenite aproape imposibil de 
evaluat înainte de criza din 2007-2008. 
Ferguson recurge aici la argumentul destul de 
neconvingător „cred că este foarte 
improbabil”2, fără să arate de ce. Subiectul 
este tratat în mod global, în loc să fie abordat 
diferențiat. 

Un şi mai mare defect, din perspectiva 
instrumentelor de cercetare îl reprezintă abuzul 
retoric, mai ales atunci când Ferguson se vede 
nevoit a contesta rezultatele unor cercetători 
specializaţi într-o anumită perioadă, pentru a-şi 
susține teza, după cum a subliniat istoricul 
Ovidiu Pecican?!. În loc să folosească teza 
pentru a înțelege faptele, pare că le adaptează 
pe cele din urmă afirmațiilor sale. De exemplu, 
discutând Revoluția  Glorioasă din Marea 
Britanie a secolului al XVII-lea, el respinge 
concepţiile contrare, fără a-şi argumenta în 
mod raţional decizia respectivă ?. 

În acelaşi stil, Ferguson respinge existenţa 
unui progres tehnologic semnificativ în ultimele 
decenii, comparat cu perioadele anterioare, 

cam până în anii '70%. Din nefericire, recurge 
la exemple şi citări anecdotice. Opoziția dintre 
statul bunăstării sociale şi inovare presupusă 
de autor nu este nici ea o chestiune 
dihotomică, ci mai curând o problemă de 
gradare şi de nuanţare a politicilor. 

Cu toate acestea, lucrarea este 
interesantă, deoarece atrage atenţia asupra 
importanţei cunoaşterii instituţiilor politice şi 
economice. Ferguson popularizează unele 
explicaţii dezvoltate de specialişti, mai puțin 
cunoscute în rândul publicului larg. Dezbaterile 
vor continua probabil, ţinând cont de 
importanța subiectului şi de interacţiunea cu 
valorile şi ideologiile dominante în Occident. 


1 Vezi Simona Soare, Sub povara a 90.000 de tone de 
diplomaţie ?, Editura Militară, Bucureşti, 2013. Autoarea 
argumentează destul de convingător că Statele Unite nu 
se află în declin absolut. 

De exemplu, Niall Ferguson, The Pity of War: 
Explaining World War l, Basic Books, 2000; Niall 
Ferguson, Civilizația. Vestul şi restul, Editura Polirom, 
laşi, 2011. 

3 Douglass North, Institutions, Institutional Change and 
Economic Performance, Cambridge University Press, 
1990. 

* Ibidem, pp. 112, 130. 

5 Niall Ferguson, Marele declin. Cum decad instituțiile şi 
mor economiile, Editura Polirom, laşi, 2014, pp. 1-5. 


ê Pentru mai multe detalii, vezi Lucian-Dumitru Diîrdală, 

„Putere, pluralism, poliarhie: traseul conceptual al lui 

Robert Dahl”, în Robert A. Dahl, Poliarhiile: participare şi 

opoziție, Editura Institutul European, laşi, 2000. 

7 Ibidem. 

8 Amihai Glazer, Kai A. Konrad, „The Wide Importance of 

Conflict”, în Amihai Glazer, Kai A. Konrad, Conflict and 

governance, Springer, 2003, p. 3. 
De exemplu, Robert Gilpin, Economia politică a 

relaţiilor internaţionale, Editura DU Style, Bucureşti 

1999, Joseph Nye jr., Viitorul puterii, Editura Polirom, 

laşi, 2012. O critică a teoriilor declinului se regăseşte în 

Soare, op. cit., cu accentul pe puterea absolută. 

° Niall Ferguson, Marele declin, pp. 31-44. 

1 Ibidem. 

2 Ibidem, pp. 45-47. 

3 Ibidem, pp. 47-48. 

* Ibidem, pp. 49-54. 

5 Susan Strange, 

University Press, 1997. 

ê Niall Ferguson, Marele declin, pp. 62-63. 

7 Ibidem, pp. 85-114. 

è Ibidem, pp. 115-137. 

? Kenneth Pomeranz, Marea divergență. China şi 

naşterea economiei mondiale europene, Editura Polirom, 

laşi, 2012. 

% Niall Ferguson, Marele declin, p. 65. 

2 Ovidiu Pecican, „Declin apusean? Niall Ferguson, 

Marele declin. Cum decad instituţiile şi mor economiile”, 

în Observatorul Cultural, 30 ianuarie 2015. 

22 Ibidem, p. 41. 

% Ibidem, p. 151. 


Casino capitalism, Manchester 


CONCLUZII 


e Niall Ferguson propune o explicatie a problemelor politice şi economice occidentale în 
termenii teoriei institutionalismului istoric, dezvoltat de Douglass North şi de alți cercetători. 
Rigiditătile structurale, îndeosebi excesul de reglementări, vulnerabilitățile statului de drept şi 
reducerea apetentei pentru socializare ar fi responsabile de un potential declin al Vestului. 


e Lucrarea trece prea repede peste o serie de probleme logice şi dezbateri empirice 
referitoare la modernizare, industrializare şi democratizare. Cu toate acestea, poate aduce o 
contributie semnificativă la ameliorarea calității dezbaterilor publice. 


COLOCVIU STRATEGIC este o publicaţie a Centrului de Studii Strategice de Apărare şi Securitate 
ce prezintă principalele rezultate ale unor studii de cercetare, sintezele unor evenimente ştiinţifice, 
opiniile şi punctele de vedere ale masteranzilor şi doctoranzilor, implicaţi în cercetarea ştiinţifică din 


domeniul apărării şi securității. 

